**מידת השבוע –מישהו מקשיב?**

**וַיַּחַלְמוּ חֲלוֹם שְׁנֵיהֶם אִישׁ חֲלֹמוֹ בְּלַיְלָה אֶחָד אִישׁ כְּפִתְרוֹן חֲלֹמוֹ הַמַּשְׁקֶה וְהָאֹפֶה אֲשֶׁר לְמֶלֶךְ מִצְרַיִם אֲשֶׁר אֲסוּרִים בְּבֵית הַסֹּהַר: (מ':ה')**

**רש"י** מביא מדרש המבאר את הפסוק הזה:

**ויחלמו חלום שניהם -** ויחלמו שניהם חלום, זה פשוטו, ומדרשו כל אחד חלם חלום שניהם, שחלם את חלומו ופתרון חבירו, וזו שנאמר (פסוק טז) וירא שר האופים כי טוב פתר:

**(אם קשה לכן לקרוא בכתב רש"י: ויחלמו חלום שניהם -** ויחלמו שניהם חלום, זה פשוטו, ומדרשו כל אחד חלם חלום שניהם, שחלם את חלומו ופתרון חבירו, וזו שנאמר (פסוק טז) וירא שר האופים כי טוב פתר: )

כלומר, כל אחד חלם את החלום הפרטי שלו ובנוסף הוא חלם את פתרון החלום של חברו.

קצת קשה להבין את המדרש הזה, כי הרי השרים לא ידעו כיצד לפרש את החלומות שלהם. הם ישבו בפנים זועפות עד שיוסף שאל מה מפריע להם, שמע את החלומות ופתר אותם. אם הם רק היו מדברים אחד עם השני הם בוודאי היו משוחחים על החלומות - והפתרונות היו מתגלים! כיצד קרה שהם ישבו זה ליד זה ולא דברו על החלומות?

התשובה היא שכל אחד מהשרים היה כל כך שקוע בחלום שלו, עד שהוא בכלל לא התעניין בחלומו של השני. אדם שחושב רק על עצמו אינו מוכן להקשיב לאחרים. וכך קרה שהפתרון היה כל כך קרוב אליהם, אבל הם לא זכו לגלות את פשר חלומותיהם עד שיוסף הסביר להם.

נשווה את התנהגותם להתנהגותו של יוסף. אנחנו יכולים לתאר לעצמנו שהעבד יוסף לא היה נחשב חשוב ומכובד בכלא המצרי. הוא בוודאי לא שמח להיות שם והיה טרוד במחשבותיו על מצבו ומשפחתו הרחוקה. למרות זאת, הוא היה ערני לצרות של אחרים:

**וַיָּבֹא אֲלֵיהֶם יוֹסֵף בַּבֹּקֶר וַיַּרְא אֹתָם וְהִנָּם זֹעֲפִים:**

**וַיִּשְׁאַל אֶת סְרִיסֵי פַרְעֹה אֲשֶׁר אִתּוֹ בְמִשְׁמַר בֵּית אֲדֹנָיו לֵאמֹר מַדּוּעַ פְּנֵיכֶם רָעִים הַיּוֹם:**

למרות כל הבעיות שלו, יוסף לא היה עסוק מדי בבעיות האישיות שלו לשים לב לצרות של אחרים. הוא מיד שם לב לפנים הזועפות של השניים, ובזכות זה הוא יצא מהכלא (כעבור שנתיים). על פי הרב א. לוסטיגר (תורת אש וישלח, תשס"ד)

**שאלות למחשבה:**

1. לפי דברנו, מדוע זה אינו פלא ששר המשקים לא זכר את יוסף במשך שנתיים?
2. איזה אירוע בחייו של יוסף (לפני מכירתו) היה יכול ללמדו שלא כדאי להיות שקוע במחשבה רק על עצמו?